Yang di-Pertuan Besar Negeri Sembilan

Yang di-Pertuan Besar Negeri Sembilan atau Yamtuan Besar Negeri Sembilan adalah raja bagi Negeri Sembilan bersama Undang Yang Empat mengikut sistem raja berperlembagaan moden negeri berkenaan sejak tahun 1898. 

Sebelum itu, Yang di-Pertuan Besar Negeri Sembilan dikenali sebagai Yang di-Pertuan Besar Seri Menanti dan menjadi raja di lingkungan Luak Tanah Mengandung yang meliputi Seri Menanti iaitu Ineh, Terachi, Ulu Muar, Gunung Pasir dan Jempol.

 Sejarah 
 Sejarah awal 
Negeri Sembilan telah menerima penghijrahan penduduk dari Sumatera sejak ratusan tahun lagi. Sebelum penubuhan kerajaan di Negeri Sembilan, wilayah itu merupakan sebahagian daripada jajahan Kesultanan Melayu Melaka. Setelah kejatuhan Melaka pada 1511, wilayah itu kemudiannya berada di bawah pengaruh Kesultanan Johor-Riau. Menjelang abad ke-18, masyarakat Minang telah berkembang di beberapa kawasan meliputi Rembau, Sungai Ujong dan Naning, sementara masih mengekalkan hubungan kuat dengan tanah air mereka di Sumatera.

 Penubuhan kerajaan 
Pada abad ke-17, Kesultanan Johor-Riau sentiasa diancam oleh Kesultanan Aceh di bawah pemerintahan Sultan Iskandar Muda (1607-1636). Hal ini menyebabkan Johor tidak berupaya untuk melindungi Negeri Sembilan. Pada masa yang sama, angkatan orang Bugis diketuai oleh Daeng Kemboja telah memasuki Negeri Sembilan lalu mencetuskan kekacauan dan memaksa penduduk Negeri Sembilan berketurunan Minangkabau mengakui Daeng Kemboja sebagai raja di Negeri Sembilan. Kaedah ini dilihat adalah bertentangan dengan pendirian orang-orang Minangkabau di Negeri Sembilan.

Satu utusan telah dihantar dari Negeri Sembilan bagi mengadap Sultan Johor untuk meminta supaya seorang raja dipertuankan di Negeri Sembilan. Sultan Johor membenarkan penduduk Negeri Sembilan untuk mencari anak raja dari negeri lain untuk dipertuankan di Negeri Sembilan. Penghulu-penghulu luak (pendahulu jawatan Undang Yang Empat) di Negeri Sembilan kemudiannya menghantar wakil untuk mengadap Yang di-Pertuan Pagar Ruyung di Tanah Minangkabau. Permintaan utusan dari Negeri Sembilan ini telah diperkenankan dan baginda melantik anakandanya Raja Mahmud  menjadi Yamtuan Besar yang pertama. Raja Mahmud telah ditabalkan di Kampung Penajis di Rembau, menggunakan gelaran "Raja Melewar". Baginda kemudiannya mengetuai angkatan perang orang Negeri Sembilan menghalau Daeng Kemboja dari wilayah itu.

 Raja dari Pagar Ruyung 
Setelah kemangkatan Raja Melewar pada 1795, utusan penghulu luak Negeri Sembilan telah dihantar semula ke Pagar Ruyung bagi mencari pengganti kepada Raja Melewar. Pada masa ini, kepentingan wilayah Negeri Sembilan telah meningkat dalam pengaruh Minangkabau. Raja Pagar Ruyung, Sultan Muning Syah III telah melantik ayahanda saudara baginda, Raja Hitam sebagai Yamtuan Besar yang baharu.

Selepas kemangkatan Raja Hitam pada tahun 1808, tradisi melantik Yamtuan Besar dari Pagar Ruyung diteruskan seperti biasa. Pada ketika itu, perang saudara yang dikenali sebagai Perang Padri sedang berlaku di kerajaan Pagar Ruyung. Namun, kerajaan Pagar Ruyung masih menghantar Raja Lenggang, putera kepada Sultan Malenggang Alam sebagai Yamtuan Besar ketiga.

 Sistem perwarisan takhta 
Selepas kemangkatan Raja Lenggang pada tahun 1824, utusan dari Negeri Sembilan tidak dapat dihantar ke kerajaan Pagar Ruyung bagi melantik Yamtuan Besar yang baharu. Hal ini disebabkan oleh Perang Padri yang telah memusnahkan dinasti Pagar Ruyung, di mana Belanda mula menduduki wilayah Minangkabau pada tahun 1821. Oleh itu, buat pertama kalinya dalam sejarahnya, Negeri Sembilan akan mempunyai pemimpin turun-temurunnya sendiri untuk meneruskan dinasti Pagar Ruyung. Raja Lenggang digantikan oleh puteranya, Yamtuan Radin.

Apabila institusi ini ditubuhkan, gelaran raja Negeri Sembilan adalah Yang di-Pertuan (Yamtuan) Seri Menanti. Baginda hanya berkuasa di Seri Menanti dan luak-luak sekitarnya yang dikenali sebagai Luak Tanah Mengandung. Bermula 1887, jawatan Yamtuan Seri Menanti telah dipersetujui untuk menjadi jawatan yang akan disandang oleh keturunan Yamtuan Antah, bermula dengan puteranya Tunku Muhammad. Pada 1898, iaitu selepas penubuhan Negeri-Negeri Melayu Bersekutu, gelaran Yang di-Pertuan Seri Menanti ditukar menjadi Yang di-Pertuan Besar Negeri Sembilan atas persetujuan Undang Yang EmpatRosiswandy bin Mohd Salleh (t.t), Sejarah Pengamalan Adat Perpatih di Negeri Sembilan. Jelebuː Muizum Adat Negeri Sembilan..

Yang di-Pertuan Agong Malaysia

Sehingga tahun 2039, seramai dua orang Yang di-Pertuan Besar Negeri Sembilan telah dilantik menjadi Yang di-Pertuan Agong Malaysia, iaitu:

 Tuanku Abdul Rahman ibni Tuanku Muhammad iaitu Yang di-Pertuan Agong Persekutuan Tanah Melayu pertama. Baginda berkhidmat bermula daripada 31 Ogos 1957 sehingga kemangkatan baginda pada 1 April 1960. Baginda mangkat ketika masih menjawat jawatan ketua negara dan tempatnya digantikan oleh Sultan seterusnya mengikut sistem penggiliran, iaitu Sultan Selangor, Sultan Hisamuddin Alam Shah. Jawatan Yang di-Pertuan Besar Negeri Sembilan ketika itu dipangku oleh anakanda baginda, Tunku Laksamana, Tuanku Munawir.
 Tuanku Jaafar ibni Tuanku Abdul Rahman iaitu Yang di-Pertuan Agong Malaysia Kesepuluh. Baginda telah dilantik pada 26 April 1994 dan menamatkan tempoh penuh jawatannya selama 5 tahun pada 25 April 1999. Jawatan Yang di-Pertuan Besar Negeri Sembilan ketika itu dipangku oleh anakanda baginda, Tunku Laksamana Tunku Naquiyuddin.

Senarai Yang di-Pertuan Besar Negeri Sembilan
Berikut merupakan senarai Yang di-Pertuan Besar Negeri Sembilan;
+BilPenyandangPemerintahan1Raja Melewar1773–17952Raja Hitam1795–18083Raja Lenggang 1808–18244Yamtuan Radin1824–18615Yamtuan Imam1861–1869Tuanku Ampuan Intan (Pemangku Raja)1869–18726Yamtuan Antah1872–18887Tuanku Muhammad1888–19338Tuanku Abdul Rahman1933–19609Tuanku Munawir1960–196710Tuanku Ja’afar1967–200811Tuanku Muhriz2008–kini

Keistimewaan
Yang di-Pertuan Besar Negeri Sembilan dipilih dan dilantik hasil muafakat antara Undang Yang Empat. Yang di-Pertuan Besar adalah ketua agama Islam negeri, namun peranan baginda tertakluk kepada nasihat dan persetujuan Undang Yang Empat dan Tunku Besar Tampin. Yang di-Pertuan Besar bersama-sama Undang Yang Empat dan Tunku Besar Tampin berperanan menjaga agama Islam dengan dinasihati Majlis Agama Islam Negeri Sembilan.

Baginda juga bertanggungjawab dalam adat istiadat negeri dengan tertakluk pada nasihat Dewan Keadilan dan Undang Negeri Sembilan. Yang di-Pertuan Besar bersemayam di Seri Menanti di Luak Ulu Muar. Baginda tidak campur tangan dalam hal ehwal luak-luak yang lain.

Sejak kedatangan Raja Melewar, Yang di-Pertuan Besar dilantik oleh Undang Yang Empat iaitu Undang Luak Sungai Ujong, Undang Luak Jelebu, Undang Luak Johol dan Undang Luak Rembau. Namun aturan itu terhenti selepas kemangkatan Yamtuan Imam. Aturan pemilihan dan pertabalan Yang di-Pertuan Besar oleh Dato' Undang Yang Empat dimaktubkan semula menerusi perjanjian pada 1898 yang menyaksikan Tuanku Muhammad dipilih dan ditabal Dato' Undang Yang Empat.   

Pemilihan Yang di-Pertuan Besar berdasarkan kepada latar belakang keturunan, kebaikan tingkah laku dan calon mestilah mempunyai hubungan kekeluargaan dengan Yang di-Pertuan Besar yang mangkat mengikut sebelah bapa, iaitu daripada kalangan putera raja berketurunan Raja Lenggang, iaitu Yamtuan Seri Menanti yang ketiga. 

Sistem beraja yang unik itu mencetuskan ilham kepada kewujudan jawatan Yang di-Pertuan Agong bagi peringkat Persekutuan Tanah Melayu dan kemudian Persekutuan Malaysia, di mana Majlis Raja-Raja yang terdiri daripada sembilan Raja Melayu ditubuhkan untuk memilih Yang di-Pertuan Agong.

Yang di-Pertuan Besar Negeri Sembilan secara automatik akan mengangotai Majlis Raja-Raja dan menjadi sebahagian daripada sistem beraja di Malaysia.

 Lihat juga 

 Yang di-Pertuan Besar
 Yang di-Pertuan Agong
 Dewan Keadilan dan Undang Negeri Sembilan 
 Dewan Negara Negeri Perak 
 Dewan Di Raja Negeri Selangor 
 Kesultanan Johor
 Pagar Ruyung
 Minangkabau

 Rujukan 

Faridzwan Abdul Ghafar (2019). Balai Undang di Negeri Sembilan: 1933-2004. Sungei Ujong Press Resources. ISBN 9789671716502.

Rosiswandy bin Mohd Salleh (t.t), Sejarah Pengamalan Adat Perpatih di Negeri Sembilan. Jelebuː Muizum Adat Negeri Sembilan.

 Nota kaki 


Kategori:Pemimpin adat di Negeri Sembilan
Kategori:Raja pemerintah Malaysia
Kategori:Kerajaan Pagar Ruyung
Kategori:Negeri Sembilan